b'\n_START_ARTICLE_\nKonstanta disociacije kisline\n_START_SECTION_\nVplivi na vrednost pKa\n_START_PARAGRAPH_\nSposobnost oddajanja protona (disociacije) je odvisna od strukture spojine. Pri organskih kislinah na kislost mo\xc4\x8dno vplivajo: induktivni in resonan\xc4\x8dni (mezomerni) efekt funkcionalnih skupin ter mo\xc5\xbenost tvorbe intramolekularnih (znotraj molekule) vodikovih vezi._NEWLINE_Vrednost pK\xe2\x82\x90 se spreminja s temperaturo. \xc4\x8ce je reakcija disociacije kisline endotermna, se pK\xe2\x82\x90 s povi\xc5\xa1anjem temperature zmanj\xc5\xa1a. Obratno velja za eksotermne reakcije.\n_START_SECTION_\nPomen pKa\n_START_PARAGRAPH_\n\xc4\x8ce poznamo pK\xe2\x82\x90 vrednost snovi in njeno koncentracijo, lahko predvidimo pH raztopine. Mogo\xc4\x8de je izra\xc4\x8dunati tudi ravnovesno koncentracijo kislin in baz v raztopini, kadar poznamo pH raztopine. Zveza, ki povezuje te koli\xc4\x8dine, se imenuje Henderson-Hasselbalchova ena\xc4\x8dba. Izra\xc4\x8duni so pogosti v razli\xc4\x8dnih vejah kemije, biologije, medicine in geologije._NEWLINE_Na primer, mnoge u\xc4\x8dinkovine, ki se uporabljajo pri zdravljenju, so \xc5\xa1ibke kisline ali baze. \xc4\x8ce poznamo njihove pK\xe2\x82\x90 vrednosti in porazdelitveni koeficient v sistemu voda-oktanol, lahko ocenimo, v kolik\xc5\xa1ni meri se bodo absorbirale v krvni obtok._NEWLINE_pK\xe2\x82\x90 vrednosti so nepogre\xc5\xa1ljive v kemiji vodnih raztopin in oceanografski kemiji. V \xc5\xbeivih bitjih sta kislinsko-bazi\xc4\x8dno ravnovesje in kinetika encimov odvisna od pK\xe2\x82\x90 vrednosti mnogih kislin in baz, prisotnih v celicah teh organizmov. _NEWLINE_V kemiji je poznavanje pK\xe2\x82\x90 vrednosti potrebno za pripravo pufrov (posebnih vodnih raztopin, s katerimi vzrd\xc5\xbeujemo prakti\xc4\x8dno konstanten pH raztopine) in je osnova za razumevanje interakcij med kislinami ali bazami in kovinskimi ioni pri nastanku kompleksnih spojin.\n_START_SECTION_\nDolo\xc4\x8danje pKa\n_START_PARAGRAPH_\npK\xe2\x82\x90 vrednosti se lahko eksperimentalno dolo\xc4\x8di s potenciometri\xc4\x8dno titracijo, vendar le za vrednosti pK\xe2\x82\x90 med 2 in 11. Za vrednosti izven tega obmo\xc4\x8dja se poslu\xc5\xbeujemo spektrofotometri\xc4\x8dnih ali NMR metod._NEWLINE_Titracijo se izvaja v topilu z visoko ionsko mo\xc4\x8djo pri stalni temperaturi. Raztopini snovi, ki se ji dolo\xc4\x8da pK\xe2\x82\x90, se doda toliko mo\xc4\x8dne kisline, da se dose\xc5\xbee pH, pri katerem je snov popolnoma protonirana. Raztopino se nato titrira z mo\xc4\x8dno bazo, dokler se ne dose\xc5\xbee pH vrednosti, pri kateri je snov popolnoma deprotonirana. Tekom celotne titracije se meri pH v odvisnosti od volumna dodane baze in iz teh podatkov nato izri\xc5\xa1e titracijsko krivuljo. Po Henderson-Hasselbalchovi ena\xc4\x8dbi je pK\xe2\x82\x90 enaka pH, ko je koncentracija protonirane oblike enaka koncentraciji neprotonirane oblike snovi. To to\xc4\x8dko se dolo\xc4\x8di s pomo\xc4\x8djo titracijske krivulje z metodo najmanj\xc5\xa1ih kvadratov.'